Absa sê oor bedrieglike debietordersFoto: Absa Groep Absa het Sondag gesê hy sal kliënte wat die slagoffers van bedrieglike debietorders geword het, vergoed vir die geld wat hulle verloor het. Dit kom nadat die bank se kliënte onlangs deurgeloop het onder ŉ toename in bedrieglike debietorders wat dikwels ongesiens van hul rekeninge afgaan. Die bank het in ŉ verklaring gesê behalwe om dié debietorders om te keer, sal hy ook strafregtelike aanklagte aanhangig maak teen die vermeende skuldiges. Dit sal gedoen word in samewerking met die Betalingsvereniging van Suid-Afrika (Pasa) en die Bankrisiko-inligtingsentrum (Sabric). In aanloop tot die volle implementering van DebiCheck, ŉ inisiatief wat deur Pasa gedryf en in die bankindustrie toegepas word, het bedrieërs hul pogings verskerp om soveel as moontlik bankkliënte te bedrieg. Die modus operandi is om debietorders te registreer waarvoor geen mandaat gegee is nie en vir bedrae wat nie ŉ SMS-kennisgewing aan die rekeninghouer sal stuur nie. “Absa hou op om te werk met maatskappye wat daar gevind word debietorders sonder mandate deursit en rapporteer hulle aan Pasa, sodat hulle by die vereniging geswartlys kan word. Waar daar gevind word bedrog het plaasgevind, sal Absa die transaksies omkeer en verbruikers wat bedrieg is terugbetaal,” sê die bank. “Bykomend hiertoe sal ŉ nuwe risiko-gebaseerde benadering vir die verwerking van debietorders geïmplementeer word, waardeur die bank ontledings sal gebruik om proaktief bedrieërs te identifiseer op grond van hul gedrag.”